



**Magyar Kereskedelmi és Iparkamara**

**A „Kamarai Garanciavállalással” kapcsolatos igazolás-kiállítás eljárásrendje**

**2022. február 28.**

A „Kamarai Garanciavállalással” kapcsolatos igazolás-kiállítás eljárásrendje

A Magyar Kereskedelmi és Iparkamara a szakképzésről szóló 2019. évi LXXX. törvény (a továbbiakban: Szkt.) 76. § (1) bekezdése alapján a „Kamarai Garanciavállalással” kapcsolatos igazolások kiállítására a következő eljárásrendet (a továbbiakban: Eljárásrend) alkotja.

**I. fejezet**

**Általános rendelkezések**

**1. §**

Az Eljárásrend hatálya kiterjed a Magyar Kereskedelmi és Iparkamara (a továbbiakban: MKIK) és a területileg illetékes kereskedelmi és iparkamara (a továbbiakban: területi kamara) jelen eljárásrendben érintett tisztségviselőire, testületi szerveire és a kamara ügyintéző szervezetére.

**Az igazolás-kiállítás célja**

**2. §**

(1) Az Szkt. 76. § (1) bekezdése értelmében a tanuló, illetve a képzésben részt vevő személy a szakirányú oktatásban a szakképző intézményben vagy szakképzési munkaszerződéssel a duális képzőhelyen vehet részt. A szakképző intézményben a szakirányú oktatás akkor teljesíthető, ha a tanuló, illetve a képzésben részt vevő személy duális képzőhelyen való részvétele a szakirányú oktatásban nem biztosítható. Ennek tényét a gazdasági kamara – belső szabályozó eszközében meghatározott módon – igazolja.

(2) A szakképző intézmény csak az igazolás birtokában gondoskodhat a tanuló, illetve a képzésben részt vevő személy szakirányú oktatásáról, és ebben az esetben a szakképző intézmény a szakirányú oktatás megszervezéséért felelős szervezet.

(3) Igazolás birtokában nem kerülhet sor szakképzési munkaszerződés megkötésére az igazolással érintett tanulóval, illetve a képzésben részt vevő személlyel.

**Az igazolás-kiállítás menete**

**3. §**

(1) Az igazolást a „Kamarai Garanciavállalás” keretében a területi kamara állítja ki a 4. § (1) bekezdésében meghatározott szakképző intézmény kérelmére a kérelem területi kamarához történő beérkezését követő 15 munkanapon belül.

(2) A szakképző intézmény kérelmének írásbeli formában kell a területi kamarához beérkeznie (elektronikus formában vagy papír alapon).

(3) A szakképző intézményi kérelem mintát az 1. melléklet tartalmazza.

(4) A területi kamara az előkészítés során összegyűjti azokat az adatokat, amelyek az igazolás kiadáshoz szükségesek. A lehetséges adatok begyűjtését követően a területi kamara személyes ügyfélkezelés keretében valamennyi, potenciális szakképzési munkaszerződést kötőt felkeres, hogy összekapcsolja a szakirányú oktatásban részt venni kívánó tanulókat, illetve a képzésben részt vevő személyeket a duális képzőhelyekkel.

(5) Amennyiben a területi kamara nem talál megfelelő duális képzőhelyet, azaz az érintett tanuló, illetve a képzésben részt vevő személy duális képzőhelyen való részvétele a szakirányú oktatásban nem biztosítható az érintett tanuló, illetve a képzésben részt vevő személy számára, igazolást állít ki erről az 5. §-ban meghatározott időszakok valamelyikére.

(6) Az igazolás kiállítása az MKIK által elkészített és a területi kamarák részére elektronikusan eljuttatott országosan egységes igazolásminta kitöltésével történik. A nyomtatvány alkalmazása kötelező.

(7) Az igazolásmintát a 2. melléklet tartalmazza.

(8) A területi kamara az igazolást három (3) példányban állítja ki. Egy-egy példány

- az igazolással érintett tanuló, illetve a képzésben részt vevő személy szakképző intézményét, illetve szakiskoláját,

- a tanulót, illetve a képzésben részt vevő személyt (kiskorú tanuló esetén a tanuló törvényes képviselőjét), illetve

- a területi kamarát

illeti meg.

(9) Amennyiben az igazolás-kiállítási kérelemmel a területi kamarát megkereső szakképző intézmény, illetve szakiskola nem az adott területi kamara illetékességi területén működik, a területi kamara az igazolás-kiállítással kapcsolatos megkeresést átirányítja az illetékes területi kamarához, egyidejűleg értesíti a szakképző intézményt, illetve szakiskolát az átirányításról.

**Az igazolás-kiállítással érintett intézménytípusok és képzési formák**

**4. §**

(1) Az igazolás kiállítható az állam, illetve az együttműködési megállapodással rendelkező fenntartó által fenntartott

- Szkt. szerinti szakképző intézményben (azaz szakképző iskolában vagy technikumban) folyó szakirányú oktatás, illetve

- a nemzeti köznevelésről szóló a 2011. évi CXC. törvény 13/A. § (3) bekezdése szerinti szakiskolában folyó szakmai oktatás

tekintetében.

(2) Az igazolás kiállítható az (1) bekezdésben meghatározott képzésben részt vevő,

- tanulói jogviszonyban álló tanuló, illetve

- felnőttképzési jogviszonyban álló képzésben részt vevő személy

tekintetében.

(3) Nem kell igazolást kiállítani a szakirányú oktatásban

- a szakképzésről szóló törvény végrehajtásáról szóló 12/2020. (II. 7.) Korm. rendelet (a továbbiakban. Szkr.) 248. §-a alapján képzésben részt vevő személy („saját munkavállaló”), illetőleg a

- az Szkt. 83. § (7) bekezdése alapján képzésben részt vevő személy („nem saját munkavállaló”)

szakirányú oktatása tekintetében.

(4) Ki kell állítani az igazolást a költségtérítéses szakirányú oktatás esetén is, továbbá akkor is, ha a szakképző intézmény az Szkt. és az Szkr. által nem szabályozott formában (például a Ptk. szerinti megállapodással) működik együtt a duális képzőhellyel a szakirányú oktatásban, azaz a tanuló, illetve képzésben részt vevő személy a szakirányú oktatásban nem szakképzési munkaszerződéssel vesz részt a duális képzőhelyen.

**Az igazolás-kiállítás időtartama**

**5. §**

(1) Az igazolás kiállítható a 4. § (1) bekezdésében meghatározott szakirányú oktatás, illetőleg szakmai képzés egészére, azaz a képzés végéig tartó időszakra vagy a szakirányú oktatás, illetőleg szakmai képzés egy részére is.

(2) Az igazolás a tanév kezdetét követően is kiállítható, de törekedni kell arra, hogy lehetőleg a tanév kezdetét megelőzően kerüljön sor az igazolás kiállítására.

(3) Az igazolás csak olyan időszakra állítható ki, amelynek legkorábbi kezdési időpontja a szakképző intézményi kérelem kamarához történő beérkezésének napja.

(4) Az igazolás érvényességi ideje az abban meghatározott időpontig vagy az érintett tanuló, illetve a képzésben részt vevő személy által az igazolás érvényességi ideje alatt megkötött szakképzési munkaszerződés hatálybalépésének napjáig tart.

(5) Az igazolás annak érvényességi ideje alatt az intézmény, vagy – az intézménnyel történt egyeztetést követően – a duális képzőhely vagy a tanuló, illetve a képzésben részt vevő személy kezdeményezésére módosítható.

**Az igazolás-kiállítás lehetséges indokai**

**6. §**

(1) Igazolás kiállítására – többek között – az alábbi okokból kerülhet sor, azaz az érintett tanuló, illetve a képzésben részt vevő személy duális képzőhelyen való részvétele a szakirányú oktatásban az alábbi okok miatt nem biztosítható:

- nincs egyáltalán (fizikálisan) megfelelő, nyilvántartásban szereplő duális képzőhely az adott szakmában,

- a lehetséges, megfelelő duális képzőhely(ek) kapacitása kimerült, azaz az által(uk)a szakirányú oktatásra – a kiállított határozat alapján – fogadható tanulói (képzésben részt vevő személy) létszám betelt,

- nem elegendő a képzési program alapján az az óraszám, amelyet a tanuló, illetve a képzésben részt vevő személy szakirányú oktatás keretében a duális képzőhelyen teljesítene,

- a felajánlott duális képzőhely aránytalanul messze található a tanuló, illetve a képzésben részt vevő személy lakóhelyétől és/vagy iskolájától,

- a duális képzőhely nem kívánja fogadni a tanulót, illetve a képzésben részt vevő személyt,

- a tanuló, illetve a képzésben részt vevő személy nem kíván egyik felajánlott duális képzőhelyen sem szakképzési munkaszerződéssel részt venni a szakirányú oktatásban,

- egyéb ok.

(2) Igazolás kiállításának okát az igazoláson fel kell tüntetni.

(3) A területi kamara folyamatosan figyeli, hogy az (1) bekezdésben megjelölt ok továbbra is fennáll-e, és annak megszűnése esetén megkeresi az érintett intézményt, duális képzőhelyet, tanulót, illetve a képzésben részt vevő személyt a szakképzési munkaszerződés megkötésének elősegítése érdekében.

(4) A területi kamara megkeresi a szakképző intézményt, hogy jelezze a területi kamara felé, ha az igazolással érintett tanulójuk, illetve a képzésben részt vevő személyük esetén szakképzési munkaszerződés megkötéséről szerzett tudomást az igazolás visszavonása érdekében.

**Egyéb rendelkezések**

**7. §**

(1) A kiállított igazolásokat a területi kamara 10 évig őrzi a területi kamara irattárában, amely 10 év után selejtezhető.

(2) A kiállított igazolásokról a területi kamara minden év október 15-ig, illetőleg március 15-ig, valamint az MKIK által meghatározott egyéb határidőig adatot szolgáltat az MKIK-nak az MKIK által meghatározott tartalommal és formában.

**8. §**

Jelen Eljárásrendet 2021. szeptember 1-jétől kell alkalmazni.

1. melléklet

|  |
| --- |
| Ügyszám\*: |
| Tárgy: kamarai igazolás-kiállítás iránti kérelem |
| Ügyintéző: |

**K É R E L E M**

Alulírott ……………………………..…………………………….. (név), a ……………………………...………………………………………….. (Szakképző intézmény) (székhely: ………………………………., OM azonosító: ………………….) képviseletében kérem, hogy ………………………..….. (név) (született: …………………..., lakcím: …………………………., Oktatási azonosító: ………………….) ……….……………………. szakmát ………………………. (Szakmajegyzék szám) tanuló ……………… évfolyamos tanulónk/képzésben részt vevő személyünk (a továbbiakban: Szakmát tanuló) esetén a …………………………..…………. Kereskedelmi és Iparkamara – a szakképzésről szóló 2019. évi LXXX. törvény 76. § (1) bekezdése alapján – szíveskedjen kiállítani az igazolást arra vonatkozóan, hogy a Szakmát tanuló duális képzőhelyen való részvétele a szakirányú oktatásban nem biztosított.

Az igazolást a …………………. napjától …………………. napjáig terjedő időszakra kérem kiállítani.

Előzmények: ..………………………………………………………………………...................

…………………………………………………………………………………………………...

…………………………………………………………………………………………………...

Kelt: …………………, 20…. ………….. hó ……… napján

………………………………………. (név)

a(z) ………………………………………………………………….. (Szakképző intézmény)

képviseletében

\* A területi kamara tölti ki.

2. melléklet

|  |
| --- |
| Ügyszám: |
| Tárgy: kamarai garanciavállaláshoz kapcsolódó igazolás |
| Ügyintéző: |

**I G A Z O L Á S**

Igazolom, hogy …………………………….. (név) (született: …………., …………………..., lakcím: …………………………., Oktatási azonosító: ……………, tanult szakma: …………………………, Szakmajegyzék szám: ………………, évfolyam: …….) a …………………………………………………………………………. (Szakképző intézmény) (székhely: ………………………………., OM azonosító: …………………., képviseli: ………………….) tanulója/képzésben részt vevő személye esetén – a szakképzésről szóló 2019. évi LXXX. törvény (a továbbiakban: Szkt.) 76. § (1) bekezdése alapján – a duális képzőhelyen való részvétel a szakirányú oktatásban az alábbi ok(ok)ból nem biztosítható:

…………………………………………………………………………………………………...

…………………………………………………………………………………………………...

…………………………………………………………………………………………………...

A fentiek miatt a tanuló, képzésben részt vevő személy szakirányú oktatásáról az alábbi időszakban a Szakképző intézmény gondoskodik.

Jelen igazolás …………………. napjától …………………. napjáig vagy – amennyiben a tanuló, képzésben részt vevő személy ezen időszak alatt szakképzési munkaszerződést köt – a szakképzési munkaszerződés hatálybalépésének napjáig tart.

Hatásköröm az Szkt. 76. § (1) bekezdésén, illetékességem a gazdasági kamarákról szóló 1999. évi CXXI. törvény 2. § h) pontján, 4. § (1) és 9. § e) pontján alapul.

Jelen igazolás három (3) eredeti példányban készült.

Kelt: …………………, 20…. ………….. hó ……… napján

………………………………………. (név)

a(z) ……………………………………………………. Kereskedelmi és Iparkamara

képviseletében